KIRJALLINEN KYSYMYS E-3273/02

esittäjä(t): Bernd Lange (PSE)ja Christa Randzio-Plath (PSE) komissiolle

(19. marraskuuta 2002)

Aihe: Direktiivissä 98/69/EY säädetty ajoneuvon sisäisiä valvontajärjestelmiä (OBM) koskeva kertomuksenantovelvollisuus

OBM-järjestelmät ovat jo niin kehittyneitä, että niillä voidaan valvoa päästöjä tehokkaammin kuin mistä säädetään OBD-direktiivissä.

Asia mainitaan jo direktiivissä 98/69/EY(1), ja siinä edellytetään kertomuksen antamista 30 päivään kesäkuuta 2002 mennessä muun muassa ajoneuvon sisäisen mittausjärjestelmän käyttöä koskevista vaatimuksista.

1. Onko komissio tietoinen, että se on direktiivin 98/69/EY 4 artiklan 1 kohdan toisen alakohdan nojalla velvollinen antamaan kertomuksen Euroopan parlamentille ja neuvostolle?

2. Miksi komissio ei ole antanut kertomusta?

3. Mihin toimiin komissio on ryhtynyt täyttääkseen velvollisuutensa?

(1) EYVL L 350, 28.12.1998, s. 1.

Erkki Liikasen komission puolesta antama vastaus

(10. tammikuuta 2003)

Direktiivin 98/69/EY(1), jolla muutetaan direktiiviä 70/220/ETY, 4 artiklan 1 kohdassa edellytetään, että komissio antaa 30. kesäkuuta 2002 mennessä Euroopan parlamentille ja

neuvostolle kertomuksen ajoneuvojen sisäisen valvontajärjestelmän (OBD) kehittämisestä edelleen ja että tässä kertomuksessa käsitellään tarvetta laajentaa ajoneuvon sisäiseen valvontajärjestelmään liittyvää menettelyä ja ajoneuvon sisäisen mittausjärjestelmän (OBM) käyttöä koskevia vaatimuksia. Komissio toimittaa kertomuksen perusteella ehdotuksen viimeistään 1. tammikuuta 2005 voimaan tulevista toimenpiteistä, joihin sisältyvät tekniset erittelyt ja vastaavat liitteet sellaisen sisäisten mittausjärjestelmien tyyppihyväksynnän mahdollistamiseksi, jolla varmistetaan vähintään sisäistä valvontajärjestelmää vastaavat valvontatasot ja joka on yhteensopiva kyseisten järjestelmien kanssa.

Komissio on hyvin tietoinen direktiivin 98/69/EY sisällöstä ja tälle alalle säädetyistä moninaisista tehtävistä. OBD-järjestelmät kehittyvät jatkuvasti, mikä näkyy myös muutoksina direktiivissä 98/69/EY annettuihin OBD-järjestelmiä koskeviin perussäännöksiin. Komission ehdotuksen pohjalta parlamentti ja neuvosto antoivat direktiivin 2001/1/EY(2). Lisäksi kahdesta komission direktiivistä (1999/102/EY(3) ja 2002/80/EY(4)) on päästy sopimukseen komitologiamenettelyllä. Näillä direktiiveillä selvennetään OBD-järjestelmien soveltamista kaasukäyttöisin ajoneuvoihin ja tehdään lukuisia teknisiä tarkistuksia, joilla kohennetaan OBD-järjestelmien käytännön toimintaa.

Komissio valmistelee parhaillaan uutta muutosta OBD-vaatimuksiin. Tarkoituksena on ottaa käyttöön OBD-raja-arvot, joita sovelletaan bensiinimoottorilla varustettuihin ajoneuvoihin vuodesta 2005 alkaen, sekä edelleen kehittää OBD-järjestelmien soveltuvuutta vuosittaisten katsastuksien osalta. Ehdotus on määrä jättää lainsäätäjille vuoden 2003 ensimmäisellä puoliskolla.

Mitä tulee ajoneuvon sisäisiin mittausjärjestelmiin (OBM-järjestelmiin), komissio ei ole vielä jättänyt direktiivin 98/69/EY 4 artiklan 1 kohdan toisessa alakohdassa tarkoitettua kertomusta, koska se tarkastelee edelleen OBM-järjestelmien kehitystä, joka ei ole ollut niin voimakasta kuin direktiivin 98/69/EY antamisaikana otaksuttiin. Komissio katsoo nyt, että saatavilla ei ole laitetta tai järjestelmää, jonka voitaisiin katsoa tarjoavan sellaiset OBM-ominaisuudet, jotka täydentävät OBD-järjestelmiä kustannustehokkaalla tavalla. Komissio on keskustellut OBD-järjestelmien ja pakokaasusensoreiden tärkeimpien toimittajien kanssa, ja nämä ovat selkeästi ilmaisseet, että uuden (ja osittain jo uusiin ajoneuvoihin sovellettavan) sensoriteknologian kehitys tarkoittaa käytännössä OBM-toimivuutta OBD-järjestelmien jatkuvan kehityksen puitteissa.

Osana kehityksen tarkastelua komissio on myös käynyt lukuisia keskusteluja tiettyjen tahojen kanssa, jotka pyrkivät kehittämään OBM-järjestelmiä, ja nähnyt esittelyjä niiden OBM-järjestelmistä. Kehitys on huomattavaa, mutta komission näkemyksen mukaan työtä tarvitaan vielä paljon, eivätkä nämä järjestelmät tarjoa pohjaa, jolta voitaisiin esittää perusteltu ja kustannustehokas ehdotus parlamentilla ja neuvostolle.

Komissio pyrkii kuitenkin täyttämään velvoitteensa tältä erää osittain, ja se esittelee pian eri sidosryhmien kanssa käymiensä keskustelujen tulokset väliraportissa parlamentille ja neuvostolle.

(1) EYVL L 292, 28.12.1998.

(2) EYVL L 35, 6.2.2001.

(3) EYVL L 334, 28.12.1999.

(4) EYVL L 291, 28.10.2002.